નાઈજિરિયા, મેક્સિકો, ઇરાક અને ઇજિપ્તના દાખલાઓથી પ્રેરાયેલા આ પ્રસ્તાવથી ઓએનજીસીનો ટેક્નિકલ અને વૈજ્ઞાનિક સ્ટાફ નાહિંમત થઇ ગયો છે અને તેણે પોતાના સંગઠન મારફત વડા પ્રધાન નરેન્દ્ર મોદીને દરમિયાનગિરી કરીને આ હિલચાલ રોકી દેવા જણાવ્યું છે. ઓએનજીસીના વર્તમાન તેમ જ નિવૃત્ત અધિકારીઓએ આ પ્રસ્તાવને વખોડી કાઢ્યો હતો અને ધ્યાન દોર્યું હતું કે ઉપરોક્ત દેશોમાં તેલ વિદેશી કંપનીઓએ શોધ્યું હતું, જયારે ભારતમાં તેલની શોધ ઓએનજીસીએ કરી હતી અને જે સમયે વિદેશી કંપનીઓ ભારત સામે જોવા પણ તૈયાર નહોતી તેવા સમયે સરકારે આપેલા જમીનના ટુકડાઓમાંથી તેલનું ઉત્પાદન શરૂ કર્યું હતું. નોમિનેશન ફિલ્ડઝ તરીકે ઓળખાતાં આ ક્ષેત્રો ભારતના તેલના ઉત્પાદનમાં 69 ટકા અને ગૅસના ઉત્પાદનમાં 75 ટકા જેવો જબ્બર ફાળો આપે છે.